## El Servici de Neurocirurgia del Clínic de València organitza un curs pràctic referent en la formació neuroquirúrgica nacional i internacional

*** Es tracta de la formació ‘Anatomy Applied to Neurosurgery- The Evandro de Oliveira Legacy’
* Esta experiència docent ha reunit un grup de neurocirurgians en formació i especialistes jóvens de 12 països**

El Servici de Neurocirurgia de l’Hospital Clínic Universitari de València, dirigit pel doctor Vicent Quilis Quesada, ha organitzat, juntament amb el Departament d’Anatomia i Embriologia Humana de la Universitat de València, el curs ‘Anatomy Applied to Neurosurgery - The Evandro de Oliveira Legacy’, una experiència docent capdavantera en l’àmbit de la neurocirurgia nacional i internacional.

Este curs, de caràcter pràctic, ha reunit un grup seleccionat de neurocirurgians en formació i especialistes jóvens de 12 països que han pogut treballar directament sobre preparacions anatòmiques humanes, en un entorn dissenyat per a simular fidelment les condicions del quiròfan. L’activitat ha estat centrada en la comprensió neuroanatòmica tridimensional aplicada a tècniques de microneurocirurgia i endoscòpia, competències clau en el desenrotllament de neurocirurgians altament qualificats.

Segons el doctor Vicent Quilis Quesada, cap del Servici de Neurocirurgia i director del curs, “l’excel·lència en microcirurgia cerebral i de base de crani només és possible de la mà d’un coneixement exhaustiu de la neuroanatomia”.

“Formacions com la que hem organitzat permeten al neurocirurgià adquirir una visió integral de la neurocirurgia que repercutix directament en el benefici clínic del pacient”, ha assegurat Quilis.

Inspirat en l’escola del professor Evandro de Oliveira, un dels majors referents internacionals en neuroanatomia i microneurocirurgia, el curs ha volgut retre tribut al seu llegat científic i pedagògic. Evandro de Oliveira és considerat una figura clau en la transformació de la neurocirurgia contemporània, en integrar la tècnica microquirúrgica amb l’ensenyança sistemàtica de la neuroanatomia. Entre els ponents han destacat les figures dels codirectors, el doctor Ali F. Krisht (Arkansas Neuroscience Institute, els EUA), el doctor Juan Carlos Fernández-Miranda (Stanford University, els EUA), la doctora Carolina Martins i el doctor Wen Hung Tzu (el Brasil), tots ells deixebles d’Evandro de Oliveira i referents internacionals en neurocirurgia.

Alfonso Valverde, ponent del curs i professor del departament d’Anatomia i Embriologia Humana, responsable del programa de donació del cos a la ciència de la Universitat de València, ha recalcat que la celebració d’este esdeveniment internacional “ha sigut un clar exemple de com la col·laboració entre anatomistes i cirurgians permet avançar en la formació especialitzada d’alt nivell” i ha subratllat “el constant suport de la Universitat de València al programa de donació del cos a la ciència, sense el qual no podríem oferir als nostres professionals les condicions òptimes per a una formació quirúrgica d’excel·lència”.

La celebració d’esta activitat de l’Hospital Clínic Universitari de València reafirma el paper del centre com a referent en la formació mèdica especialitzada i suposa una aposta per una docència d’excel·lència alineada amb els més alts estàndards internacionals.

“Amb iniciatives com esta, l’Hospital Clínic Universitari de València, i especialment el seu Servici de Neurocirurgia, es consolida com un centre compromés amb el desenrotllament professional, la innovació docent i la millora contínua de l’atenció neuroquirúrgica avançada”, ha conclòs Vicent Quilis Quesada.

Fecha: 10/07/2025